
Institutul Teologic Romano-Catolic, laşi 


În două serii consecutive (8-9 şi 15-16 martie 2002), Academia Catolică „Sf. 
Augustin” din laşi a organizat un simpozion teologico-pedagogic pe tema 
„Religia în şcoală la începutul mileniului al III-lea”, în Casa Misionarilor 
Verbiţi din Traian (judeţul Neamţ). Au luat parte mons. Petru Gherghel, 
episcop de Iaşi, mons. Aurel Percă, episcop auxiliar de Iaşi, mai mulţi părinţi 
profesori de la Institutul Teologic Romano-Catolic din Iaşi, câțiva profesori de 
la Universitatea „Al. I. Cuza” şi Şcoala Normală „Vasile Lupu” din Iaşi, preoții 
responsabili cu asistenţa spirituală a profesorilor de religie din dieceza de Iaşi 
şi profesorii de religie (peste 130) din judeţele Neamţ, laşi, Suceava, Botoşani, 
Bacău, Vaslui, Vrancea şi Galaţi. Lucrările acestui simpozion sunt publicate în 
paginile care urmează. 

Căutând un răspuns la problemele materiale şi spirituale din societatea 
românească la început de mileniu III, organizatorii colocviului de la Traian au 
considerat că şcoala publică în general poate contribui la depăşirea lor, 
deoarece este şi trebuie să rămână un spaţiu de formare integrală a tinerelor 
generaţii. Analizând acest aspect şi având conştiinţa că în zilele noastre miza 
şcolii este enormă — ştim cu toţii că om adevărat este omul educat —, 
participanţii la simpozion au fost de acord cu faptul că politica educaţională din 
ţara noastră lasă de dorit, poate nu atât la nivel teoretic, cât mai ales la nivel 
practic. 

Din acest punct de vedere, s-a remarcat faptul că în privinţa educaţiei 
religioase în şcolile publice există voinţa politică de aliniere la standardele 
europene, însă asumarea noului cadru legislativ de către responsabilii 
programelor de studii religioase nu este însufleţită de valorile spiritului 
european occidental — convieţuire democratică, toleranță, respect faţă de 
diferenţa confesională, lingvistică şi culturală, dialog intercultural etc. —, fiind 
nevoiţi pe alocuri să asistăm la manifestări de intoleranţă, indiferenţă, uneori 
chiar dispreţ față de ora de religie şi faţă de profesorul de religie din şcoală. 

În acest sens, „cazul judeţului Neamţ” este concludent şi îngrijorător. Nu 
intenționăm să facem furtună într-un pahar cu apă, dar este destul de 
simptomatic faptul că, „atunci când nu mai sunt bani”, responsabilii 

învățământului public se dispensează de componenta religioasă a formării 
elevilor. Acesta este aspectul care trebuie să dea de gândit. În spatele „cazului 
Neamţ”, se pot vedea câteva fantasme păguboase care bântuie prin şcolile 
româneşti: religia nu este considerată o dimensiune esenţială pentru viaţa 
omului; religia este înţeleasă ca discurs ideologic de care va trebui să scăpăm 
mai devreme sau mai târziu; valorile religioase sunt asimilate unei credințe 
monoconfesionale şi, prin urmare, pot fi lăsate în seama familiei sau a Bisericii; 
raționalitatea ştiinţifică şi tehnologică sub imperialismul căreia se află şcoala 
românească nu poate coabita cu raționalitatea analogică specifică acelui univers 
de simboluri, rituri, comportamente care poartă numele de religie; se identifică 
în mod eronat religia cu catolicismul sau cu ortodoxismul, credinţa cu 
religiozitatea, crezul confesional cu spiritualitatea; statutul orei de religie şi 
formarea profesorilor de religie nu se bucură de aceeaşi atenţie care se acordă 
disciplinelor la modă în „societatea epistemologică” şi în „societatea 
informatizării”; profesorii de alte discipline decât cele religioase nu sunt 
capabili să integreze fenomenul religios pe care inevitabil îl întâlnesc în drumul 
lor de studiu şi de formare, izolându-l în mod arogant în zona „preştiinţifică” 
etc. 

Pentru a preveni sau a îndepărta asemenea interpretări şi comportamente 
reducționiste, simpozionul şi-a propus să analizeze profilul moral şi profesional 
al profesorului de religie şi statutul lecţiei de religie în şcoală; modul în care 
religia în şcoală poate contribui la însănătoşirea societăţii româneşti în spiritul 
valorilor democratice din Uniunea Europeană la care se pregăteşte să adere; 
modalitățile de manifestare ale unei educaţii la libertate în sensul de opţiune 
pentru valori; proiectul unei formări integrale, adică deschisă vieţii în plinătatea 
ei; modalitățile prin care religia poate favoriza relaţii noi între copii, între 
părinţi, între copii şi părinți; dacă formarea religioasă îngăduie copiilor şi 
tinerilor să dea un sens vieții. 

Fără îndoială, există o distanţă între intenţii, idealuri şi fapte. Lucrul acesta 
s-a verificat şi în cazul simpozionului ale cărui lucrări le publicăm în paginile 
revistei noastre. 

Astfel, în prima zi simpozionului, atât în prima, cât şi în a doua serie, pr. VI. 
Petercă a subliniat faptul că religia creştină trebuie mai întâi să fie înţeleasă şi 
apoi trăită; pr. A. Bulai a spus că nu trebuie uitat izvorul din care se hrăneşte 
şcoala la începuturile ei, dar şi astăzi, şi anume din legătura ei intimă cu 
locurile de cult, cu sanctuarele; pr. W. Dancă a făcut diferenţa între creştinism 
şi religiozitate, arătând cum creştinismul este o cale către Dumnezeu, este o 
religie a alterității transcendente şi, prin urmare, identitatea creştinului se 

defineşte prin raportul lui cu celălalt, cu cel diferit poate ca mentalitate, cultură, 
credinţă etc.; pr. Şt. Lupu a arătat că persoana cheie a proiectului educaţional 
este profesorul, de aceea este necesar să fie înzestrat cu cele necesare 
comunicării — capacitate de dialog, calități umane — şi să beneficieze de o 
formare permanentă; Preasfinţitul P. Gherghel şi Preasfinţitul A. Percă spuneau 
că profesorul de religie este o bogăţie pentru şcoală, iar Biserica este solidară 
cu profesorul de religie, deoarece, în felul lui, participă la lucrarea ei de 
evanghelizare a lumii. 

În cadrul discuţiilor care au avut loc pe ateliere atât în prima, cât şi în a doua 
serie, participanţii au cerut lămuriri asupra calităţii raportului dintre copii şi 
părinţi în privinţa participării la ora de religie, s-au întrebat cum putem adapta 
limbajul parabolelor la lumea de astăzi, cum putem dialoga cu reprezentații 
altor confesiuni sau religii, cum putem face ca lecţia de religie să fie mai 
atractivă, cum putem răspunde la concurenţa neloială a profesorilor ortodocşi, 
cum putem aprofunda comuniunea dintre profesor şi elev, cum putem suplini 
lipsa de manuale de religie, dacă nu ar fi necesară cumva predarea religiei şi la 
adulți, cum putem schimba mentalitatea copiilor şi a familiilor doar într-o 
singură oră de religie pe săptămână şi altele asemenea. 

De fiecare dată, a doua zi a simpozionului a fost consacrată unor teme 
practice. Avocata M. Ciobanu a arătat că legislația civilă cu privire la ora de 
religie este săracă şi oscilantă; pr. M. Patraşcu a spus că legislația Codului de 
drept canonic este săracă în precizări, totuşi subliniază un principiu 
fundamental, şi anume că părinţii au obligaţia de a-i educa pe copii în spiritul 
valorilor creştine; fratele A. Andueza şi fratele A. Perera au subliniat faptul că 
şcoala catolică este o alternativă care se manifestă prin competenţă pedagogică 
şi cultivă dialogul fecund între şcoală şi cultură, şcoală şi Biserică, şcoală şi 
societate; prof. C-tin Cucoş afirma că educaţia religioasă se deosebeşte de 
învățământul religios şi a pledat cauza integrării religiei în şcoala românească 
de azi, mai exact integrarea conţinutului, şi nu a confesiunilor; pr. B. Lucaci a 
vorbit despre importanţa „proiectării didactice”, deci a lecţiei de religie, 
subliniind strategiile şi procedeele de evaluare; prof. M. Purţuc s-a oprit asupra 
importanţei evaluării corecte a elevului de la ora de religie, care trebuie făcută 
ținând cont de funcţia ei multiplă — diagnostică, prognostică, de certificare a 
cunoştinţelor, de selecție a elevilor; iar la sfârşit, Preasfinţitul Petru Gherghel 
a plasat simpozionul în cadrul drumului sinodal al Diecezei Romano-Catolice 
de Iaşi, subliniind rolul pozitiv pe care îl pot juca profesorii de religie în 
calitatea lor de luminători ai societăţii româneşti şi ai Bisericii noastre locale. 

Pe scurt, simpozionul s-a desfăşurat în două etape, una teologică şi alta 
pedagogică, şi a pus în lumină importanţa asumării semnificației valorilor pe 
care le implică religia, apoi, legată de ea, importanţa doctrinei şi a mărturiei 
creştine, ca şi competenţa pedagogică a profesorilor de religie. Referitor la 
aspectele pozitive, menţionăm faptul că majoritatea profesorilor de religie 
prezenţi la simpozion erau tineri, deci capabili să suplinească diferitele lipsuri 
din învățământul românesc prin curaj şi generozitate, că sunt în relaţii bune cu 
Biserica, cu parohiile în special, că sunt doritori de informare la zi în privinţa 
orei de religie şi de formare nu doar profesională, ci şi spirituală. Cât priveşte 
aspectele negative, care aşteaptă o rezolvare prin unirea eforturilor profesorilor, 
elevilor, familiilor şi a comunităţilor spirituale de bază, s-a vorbit despre faptul 
că mulţi copii sunt fără părinți de facto, aceştia fiind plecaţi în alte ţări din 
motive de muncă, că şcoala românească este lovită de sărăcie materială, din 
care izvorăsc alte tensiuni artificiale sau reale, că lipsesc manualele de bază în 
predarea orei de religie. 

Punând în balanță toate aspectele relevate în cadrul discuţiilor şi 
conferinţelor, putem accepta ca şi concluzie faptul că ora de religie poate 
contribui în mod eficient, dacă este bine înţeleasă şi susţinută de factorii 
decizionali din şcoli, la cunoaşterea patrimoniului cultural şi spiritual nu doar 
al ţării, ci al Europei şi al lumii, poate fi creatoare de sens în lumea noastră 
postideologică şi din ce în ce tot mai fragmentată în ciuda globalizării 
economice şi informaţionale, poate crea premisele unei convieţuiri civile în 
respectul diferenţei culturale şi confesionale, în sfârşit, poate îndeplini un rol 
etic în formarea integrală a tinerelor generaţii. 

În spiritul dialogului cu alte instanţe decât cele locale, acest număr al revistei 
noastre găzduieşte patru intervenţii importante în legătură cu tema în discuţie, 
semnate de cunoscutul publicist de la Timişoara R. Lazu, de C. Simut de la 
Universitatea Emanuel din Oradea, de prof. dr. C. Bild de la Universitatea de 
Medicină din laşi şi de prof. F. Pajer de la Universitatea „Maria Assunta” din 
Roma. Recomandăm în mod deosebit intervenția semnată de prof. Pajer, atât 
pentru competenţa de care dă dovadă în tratarea unei teme complexe, cum este 
studiul ştiinţelor religiei în Europa pluriculturală, cât şi pentru faptul că ne 
introduce în experienţa europeană cu privire la ora de religie şi statutul 
profesorului de religie, care ne poate ajuta să înţelegem mai bine provocările 
umane, sociale şi culturale din zilele noastre şi la care familia, Biserica şi 
şcoala românească trebuie să caute un răspuns adecvat. 


